Suid Afrikaanse Nuus Thread - Page 204 - Stormfront
Page 204 of 226 « First < 104 154 190 191 192 193 194 195 196 197 198 199 200 201 202 203 204 205 206 207 208 209 210 211 212 213 214 215 216 217 218 > Last »
12-20-2008, 01:47 AM #2031
Polisieman van Ceres wéér in sop
Kaapstad. - ’n Polisiebeampte van Ceres wat twee jaar gelede die nuus gehaal het toe hy na bewering plaaswerkers van Rawsonville gedwing het om vals verklarings by die polisie af te lê, het nou twee aanklagte wat oor sy kop hang.
Insp. Matthew Ntshanga is in 2006 van regsverydeling aangekla. Dié saak word tans in die Ceres-streekhof verhoor en is tot Februarie volgende jaar uitgestel vir regsverteenwoordiging.
In die jongste aanklag teen hom word hy daarvan beskuldig dat hy korrupsie gepleeg het.
Luidens die klagstaat het hy na bewering op 22 September verlede jaar korrupsie gepleeg toe hy na bewering ’n voordeel as ’n openbare amptenaar ontvang het.
Die kantoor van die direkteur van openbare vervolging (DOV) het besluit hy moet aangekla word.
Die tydskrif Landbouweekblad het onlangs berig hy het glo geld ontvang om dossiere te laat verdwyn. Volgens die tydskrif werk Ntshanga steeds by die polisiekantoor.
Die stasiekommissaris van die Ceres-polisiekantoor kon nie teen druktyd vir kommentaar opgespoor word nie.
Mnr. Carl Opperman, uitvoerende hoof van Agri Wes-Kaap, het gesê dit is vir hom interessant dat die saak so lank neem om tot ’n einde te kom.
12-21-2008, 04:55 PM #2032
Vierde lid van Majimbo-bende gee hom oor
’n Vierde vermeende lid van die berugte Majimbo-rowerbende van Eldoradopark is gearresteer.
Dié bende het hulle as SBV-transitowagte voorgedoen en nagenoeg R1 miljoen uit ’n kluis van ABI Coca-Cola in Johannesburg geroof.
Dié 27-jarige man van Enner-dale het hom by die Diepkloof-polisiekantoor oorgegee, het kapt. Phephi Matlou, polisiewoordvoerder, aan Beeld gesê.
Dít nadat sy drie makkers verlede Maandag in SBV-uniforms by ABI Coca-Cola in Devland opgedaag en meer as R960 000 uit die Standard Bank-kluis gebuit het.
Een van die drie is ’n voormalige werknemer van SBV en was daarom in besit van die kode tot die kluis, asook ’n SBV-identiteitskaart om by die perseel se hekke in te kom, het Matlou gesê.
Mnr. Kevin Welman, SBV-woordvoerder, het aan Beeld bevestig dié man was voorheen in diens van SBV.
Al drie rowers is verlede Dinsdagoggend gearresteer nadat dié voormalige SBV-wag op beeldmateriaal van die kringtelevisiekameras by die ABI-aanleg geïdentifiseer is en polisie só sy huisadres kon vasstel, het Matlou gesê.
Dié man, wat met R21 000 in sy besit gevind is, het daarna sy twee makkers aan die polisie uitgewys.
Die drie het aan die polisie erken hulle en nóg ses medepligtiges het die geld tussen hulle verdeel. Dié nege is almal lede van die berugte Majimbo-rowerbende van Eldoradopark, het Matlou gesê.
Nadat die 27-jarige man homself oorgegee het, het hy die polisie na sy vriendin se huis verwys, waar R10 000 van die buit gevind is.
Hy en sy drie makkers sal Woensdag in die Soweto-landdroshof op aanklag van diefstal onder valse voorwendsels verskyn.
Die ander vyf bendelede is nog op vrye voet.
12-21-2008, 04:57 PM #2033
Wêreld ‘sal SA blameer vir die Zim-situasie’
Die VSA en die internasionale gemeenskap sal die Suid-Afrikaanse regering verantwoordelik hou vir die politieke krisis en die menselyding in Zimbabwe.
So sê dr. Jendayi Frazer, die Amerikaanse onderminister van buitelandse sake belas met Afrika.
Sy het in Pretoria aangedui dat Suid-Afrika sterk druk en kritiek oor sy hantering van die Zimbabwe-vraagstuk by die nuwe sitting van die Verenigde Nasies se Veiligheidsraad kan verwag wat vroeg in Januarie begin. Suid-Afrika tree nou uit as lid van die Veiligheidsraad waar hy, volgens Frazer, “baie doeltreffend daarin geslaag het om die Mugabe-bewind te beskerm teen sterk internasionale optrede.”
In wat sy bestempel het as ’n “belangwekkende Amerikaanse beleidsverandering jeens Zimbabwe”, het Frazer gesê die VSA beskou nie meer 15 September se politieke ooreenkoms tussen die strydende partye om ’n regering van nasionale eenheid (RNE) te vorm as lewensvatbaar nie.
“Ons glo nie ’n RNE met Mugabe as president is haalbaar nie. Hy moet gaan en die leiers van die Suider-Afrikaanse ontwikkelingsgemeenskap (SAOG) moet hom oorreed om te gaan.
“Mugabe het alle kontak met die werklikheid verloor deur te beweer Zimbabwe is syne,” het Frazer gesê.
Sy het gesê SAOG-leiers weet dit en behoort hom so gou moontlik – vroeg in die nuwe jaar – te vra om sy amp te ontruim. Hy (Mugabe) moet meganismes in die Zimbabwiese grondwet aktiveer sodat ’n plaasvervanger uit sy eie party sy plek kan neem en ’n regering met mnr. Morgan Tsvangirai, aangewese premier, vorm.
As dit nie gebeur nie, is die ooreenkoms van 15 September dood.
“Die SAOG verloor sy geloofwaardigheid deur Mugabe nie oor te haal om te loop nie en toe te kyk hoe duisende Zimbabwiërs sterf terwyl hy aan mag vasklou,” het Frazer gesê.
Die Amerikaanse regering raam die sterftesyfer weens cholera alleen op meer as 2 000, byna 900 meer as die amptelike VN-syfer.
Sy het gesê die enigste rede waarom Suid-Afrika nie op Mugabe se vertrek aandring nie is omdat pres. Kgalema Motlanthe se regering probeer keer dat “nog 3 tot 4 miljoen Zimbabwiërs oor die grens die land binnestroom. Daarin slaag die Suid-Afrikaanse regering tans.”
12-21-2008, 04:58 PM #2034
Egpaar se seevakansie toe eintlik ‘bedrogspul’
’n Egpaar van Vanderbijlpark het ’n seevakansie aan die KwaZulu-Natalse kus beplan, maar sal nou tevrede moet wees met die swembad in hul agterplaas nadat hulle klaarblyklik bedrieg is.
Mnr. Neels en mev. Tilly Allandale het in Mei reeds besluit om hul Desembervakansie in Amanzimtoti deur te bring.
“My vrou het ’n agent op die internet opgespoor en ’n plek by Afslaan-vakansiewoonstelle bespreek,” het mnr. Allandale gesê.
Luidens dokumente wat Beeld nagegaan het, het hulle ook ’n deposito van R1 500 aan Toti Breakaways BK oorbetaal.
Die Allandales was vas oortuig hul vakansie, wat vandag moes begin, is gereël toe hulle verlede week snuf in die neus gekry het. “Ons het die woonstelle gebel om te hoor of ons ’n mikrogolfoond mag saamneem. Die bestuurders van die woonstelle het toe vir ons gesê daar is geen bespreking gedoen nie. Om alles te kroon, vind ons toe uit die betrokke woonstel wat aan ons uitverhuur is, het permanente inwoners.”
Die egpaar sou altesame R5 200 vir agt nagte se selfsorgverblyf in paaiemente betaal het.
Me. Julie Kennedy, eienaar van Toti Breakaways, het intussen spoorloos verdwyn.
“Ek het haar toevallig verlede week in die hande gekry en toe gee sy voor asof sy ons nie ken nie en nog nooit enige sake met ons gedoen het nie.”
Kennedy het later ’n SMS-boodskap aan mnr. Allandale gestuur wat lui: “I’m in the UK.”
Dit wil voorkom of die agentskap besig is om toe te maak, soos afgelei word uit haar SMS-boodskappe.
Pogings van Beeld om Kennedy op te spoor was onsuksesvol. Die nommer van die sakeonderneming is buite werking en sy het nie op selfoonboodskappe gereageer nie.
“Die mense van Afsaal was baie behulpsaam en tegemoetkomend. Dis nie hulle skuld dat ons planne deur die mat geval het nie. Ek wonder net hoeveel ander mense is bedrieg?” het mnr. Allandale gesê.
Hulle beplan om ’n saak by die polisie aanhangig te maak.
“Dit is ’n helse teleurstelling. Nou sal ons maar ons vakansie langs die swembad moet deurbring. Ek sal maar vir die mense sê dis die see wat teruggetrek het en die poeletjie gelos het.”
12-21-2008, 04:59 PM #2035
Rowers sluit hulle in tuig toe
Rowers het hulself aan die verkeerde kant van ’n gepantserde voertuig bevind toe hulle hulself toegesluit het – vir die polisie.
Volgens kapt. Dennis Adriao, nasionale polisiewoordvoerder, het rowers gistermiddag omstreeks 15:00 op die Protea Coin-veiligheidsmaatskappy se depot in Edenvale toegeslaan.
“Ons het inligting gekry dat ’n rooftog gaan plaasvind en die perseel fyn dopgehou. Net voordat die rowers die kluise wou oopbreek, het die polisie se nasionale intervensie-eenheid ingegryp,” het hy gesê.
Die rowers het op die polisie begin skiet en ’n hewige skietgeveg het ontstaan.
’n Werknemer van Protea Coin het aan Beeld vertel hoe sy die skote uit haar kantoor gehoor het.
“Dit het geklink of dit hael. Almal het in my kantoor kom wegkruip.”
Een van die sewe verdagtes is gedurende dié skiettog in die arm gewond.
Mnr. Jorge Ferreira, uitvoerende hoof van Protea Coin, het gesê die rowers het nooit tot by die kluise gekom nie en geen geld is gesteel nie.
Beeld het gesien hoe tientalle geldsakke ná die tyd uit die voertuig gekonfiskeer word, hoewel dit onseker was wat dié sakke bevat het.
Die rowers het ’n gepantserde voertuig gesteel, deur die veiligheidshekke van die depot se oplaaigebied gejaag en wou op die N3-hoofweg kom.
Die polisie het hulle egter by die R25 Longmeadow-afrit, skaars 200 m van die depot, met nog ’n gepantserde voertuig ingehaal en tot stilstand gedwing.
Hier het ’n twee uur lange gyselaarsdrama ontvou toe die rowers een van Protea Coin se veiligheidswagte aangehou het.
“Ons het die gyselaaronderhandelingspan ingekry om die situasie te ontlont terwyl die verdagtes hulself in die voertuig toegesluit het,” het Adriao gesê.
Die polisie het teen dié tyd al die omliggende paaie afgesper en minstens 30 gewapende polisielede het die voertuig omsingel.
’n Protea Coin-helikopter het ook die gebied gefynkam vir nog verdagtes. Sewe verdagtes, sommige in Protea Coin-uitrustings, is gearresteer en die polisie het op vier vuurwapens beslag gelê – twee R5-aanvalsgewere en twee pistole.
Adriao wou nie bevestig of ontken dat van die verdagtes Protea Coin-werknemers was nie.
Ook Ferreira het gesê die ondersoek is “baie sensitief”.
Verskeie Protea Coin-veiligheidswagte het later op die toneel opgedaag en kwaai geskree: “Wys hulle vir ons. Ons wil die rowers sien!”
Die verdagtes is almal aangekla van poging tot moord, poging tot roof, diefstal en vuurwapenverwante aanklagte.
12-22-2008, 02:51 AM #2036
Meer as duisend tenks op pad na Zimbabwe
Meer as ‘n duisend watertenks uit Louis Trichardt gaan in Bulawayo in Zimbabwe help om cholera-bedreigde inwoners van skoon drinkwater te voorsien.
Die onderneming Pennells Tanks op Louis Trichardt het verlede week begin met die lewering van ‘n reuse bestelling vir watertenks, wat van die internasionale hulporganisasie World Vision ontvang is, om nood in woonbuurtes by Bulawayo te help verlig.
“Daar is ‘n hele paar miljoen inwoners in die betrokke woongebiede en die plan is om by elke huishouding ‘n tenk te plaas, wat dan deur watertenkwaens met skoon boorgatwater gevul sal word, aangesien die bestaande infrastruktuur heeltemal in duie gestort het,” het ‘n woordvoerder van Pennells Tanks, mnr. Howard Pennells vandeesweek gesê. Luidens berigte het die verval van dienste in Zimbabwe se stedelike sentrums tot gevolg dat defekte rioolstelsels drinkwater besoedel. Die ergste aangemelde voorkoms van cholera is nog in die hoofstad, Harare, maar daar word gevrees dat sentrums soos Bulawayo eersdaags ook swaar getref kan word, as voldoende voorsorg nie betyds gemaak word nie.
Dodetal op Musina styg
‘n Massiewe uitbreking van cholera in Zimbabwe het, volgens inligting, reeds tot die dood van minstens 19 mense op Musina gelei. Die voorkoms van dié dodelik siekte word toegeskryf aan die verslegtende omstandighede en verval van sanitêre infrastruktuur in die buurland.
Die waarnemende distriksgeneesheer op die dorp Beitbrug, net oorkant die Zimbabwiese grens, dr. Takaitei Kanongara, het die uitbreking bevestig. Hy sê hulle het die epidemie die eerste keer op 14 November bespeur, nadat ‘n Zimbabwiese vrou in die hospitaal op Beitbrug opgeneem is. Die vrou, wat oorgrens sake doen, was onderweg na Suid-Afrika toe sy ernstig siek geword het. Die vrou, ‘n straatverkoper, het moontlik besmette groente of vrugte geëet, waarna sy erge diarree begin kry het, asook begin braak het. Latere bloedtoetse het bevestig dat sy cholera het. Aanvanklik, sê Kanongara, is agt sterfgevalle op die dorp aangeteken. Die syfer het intussen gestyg tot 36 en 431 mense is opgeneem in die Hospitaal op Beitbrug.
Die nuus van die cholera uitbreking in Zimbabwe het reeds grootskaalse paniek in Musina aan die Suid-Afrikaanse kant veroorsaak. Volgens berigte was die hospitaal op Musina Maandag tot kapasiteit gevul. Intussen het gerugte die rondte begin doen dat ook Musina se drinkwater dalk besmet kan wees.
Musina se munisipale woordvoerder, mnr. Wilson Dzebu, het egter inwoners die versekering gegee dat die dorp se water nie besmet is nie. Hy het gesê die gerugte is ongegrond en misleidend. Daar het ook SMSe rondgegaan wat inwoners waarsku dat hulle cholera gaan opdoen indien hulle die water drink. Dzebu het gesê hul watersuiweringsaanleg funksioneer op standaard en die water word twee keer per dag getoets.
Intussen is drie rehidrasie sentrums by die Beitbrug-grenspos opgerig om Zimbabwiërs wat met cholera gediagnoseer is en in Suid-Afrika aankom van mediese hulp te voorsien. Die rehidrasie sentrum is op die been gebring aangesien die hospitaal op Musina nie toegerus is om die groot getal gevalle te hanteer nie.
Die Departement van Gesondheid se provinsiale woordvoerder in Limpopo, mnr. Phuti Seloba, het bevestig dat twee mense Dinsdag by die hospitaal op Musina weens cholera gesterf het. Sedert verlede Saterdag is 54 gevalle op Musina aangemeld.
“Nie een van die pasiënte is Suid-Afrikaners nie; almal kom van Zimbabwe vir behandeling,” het Seloba gesê.
In totaal is 38 pasiënte reeds ontslaan, terwyl 14 nog behandeling ontvang.
Buiten vir die cholera-gevalle op Beitbrug, is daar ‘n soortgelyke epidemie in Zimbabwe se hoofstad, Harare. Medici vrees dat die situasie kan vererger wanneer die reënseisoen in alle erns begin. Seloba sê egter dat die Departement van Gesond daagliks die situasie monitor om te verseker dat ‘n uitbreking aan die Suid-Afrikaanse kant nie ‘n realiteit sal word nie.
12-23-2008, 03:49 AM #2037
Die polisie het gister as “ ’n vroeë Kersgeskenk” minstens 29 gewapende vermeende rowers aangekeer en drie doodgeskiet.
In twee van die vier voorvalle het die polisie op wenke gereageer en toegeslaan nog voordat enige rooftog kon plaasvind. (Lees ook die berigte op bl. 4 en 6 oor die ander rooftogte).
Kapt. Dennis Adriao, nasionale polisiewoordvoerder, het gesê die polisie se nasionale misdaadintelligensie-eenheid het gewag vir 11 rowers wat die SA Furnmart-winkel in die Woodmead-winkelsentrum in Sandton net ná 13:00 wou beroof.
“Toe die 11de verdagte hier aangekom het, het die polisie toegeslaan.”
Die rowers het op die polisie begin skiet en hulle het teruggeskiet.
“As hulle met vuur speel, gaan hulle brand,” het Adriao gesê.
Een rower is op die toneel doodgeskiet en ’n tweede verdagte is in die ambulans op pad na die hospitaal dood.
Die polisie het ses ander verdagtes aangekeer, maar drie het gevlug.
Adriao het gesê die rooftog is uiters noukeurig beplan. Daar was drie wegkommotors wat op strategiese plekke oor die hele sentrum geparkeer is. Dit het ingesluit ’n Volvo wat op 9 Desember in Boksburg gekaap is, ’n Toyota Quantum-bussie en ’n Toyota Corolla.
Die verdagtes het toegekyk hoe die lyk van een van hul dooie makkers – wat moetie aan sy linker bo-arm gehad het – uit die meubelwinkel gedra word.
Twee pistole, sowel as ’n R5- en ’n AK47-aanvalsgeweer, is ook in die verdagtes se besit gevind.
“Twee van hulle het polisie-uniforms aangehad en ons ondersoek nog waar hulle daaraan gekom het,” het Adriao gesê.
In ’n ander gefnuikte rooftog is die plan van 14 vermeende rowers, wat glo ’n rooftog by ’n winkelsentrum in Centurion wou uitvoer, gisteroggend in die kiem gesmoor toe die polisie hulle voorgelê en agt rowers aangekeer het.
Die polisie het dié agt ’n hanetree van die Irene-melkboerdery, by die kruising van Nellmapiusrylaan en Dr. Livingstonestraat, aangekeer. Die ander ses het weggehardloop.
Die polisie het gesê die verdagtes het vermoedelik van Hillbrow, Johannesburg, gekom. Hul plan is egter deur op en wakker polisiebeamptes gekeer.
“Ons het ’n wenk oor ’n moontlike rooftog in Centurion gekry en die provinsiale georganiseerde misdaadintervensie-eenheid het ’n lokval gestel.
“Die polisie was op strategiese punte slaggereed en al die verdagtes se beweging is gemoniteer tot by Irene, waar die polisie sonder versuim toegeslaan het,” het kapt. Colette Weilbach, polisiewoordvoerder, gesê.
Volgens haar het die 14 in vier voertuie – ’n BMW, twee Toyota Corollas en ’n Volkswagen Golf – gery toe die polisie hulle voorgekeer het.
Mnr. Firoz Cachalia, Gautengse LUR vir openbare veiligheid, het in ’n verklaring die polisie gelukgewens met die onlangse suksesse.
12-27-2008, 05:22 PM #2038
Bloulig-brigade boelie die pad oop vir BBP's
’n Veldtog waarin die skatryk sakeman mnr. Patrice Motsepe saam met die Tshwane-munisipaliteit Kers-vreugde gebring het vir minder-bevoorregtes, het ’n wrang smaak gelaat by ’n Pretorianer wat deurgeloop het onder die aggressie van ’n verkeersman wat ’n konvooi van dié veldtog begelei het.
Iemand van Pretoria met die skuilnaam Regsgeleerde het die afgelope week in ’n brief in Beeld vertel hoe die metropolisielid op ’n motorfiets hom gevloek het toe hy nie ’n rooi verkeerslig in Wonderboom wou verontagsaam sodat die konvooi verby kon kom nie.
Motsepe is die president en eienaar van die sokkerspan Mamelodi Sundowns en volgens Regsgeleerde was die motors in die konvooi gemerk as die eiendom van die eienaar van dié sokkerklub.
Motsepe is ook Suid-Afrika se eerste swart miljardêr en een van drie Suid-Afrikaanse rykes wat vanjaar Forbes se miljardêrlys gehaal het.
Motsepe het nie teruggebel nadat Rapport ’n boodskap op sy antwoordmasjien gelaat het nie, maar hy het mnr. Oupa Mminele, uitvoerende hoof van Mamelodi Sundowns, gevra om te verduidelik hoekom hy as sakeman verkeersbegeleiding kry.
Volgens Mminele het Sundowns en die Motsepe-stigting vandeesmaand ’n veldtog genaamd Kersfees met die Mense saam met die metro-owerheid aangepak.
Op 12 Desember is geskenke op verskeie plekke in Tshwane aan behoeftiges uitgedeel en verlede Sondag is ’n gratis konsert in die Moretele-stadion in Mamelodi gehou. Die metro-owerheid het logistieke en veiligheidsteun verleen en ’n oop bus en die stadion beskikbaar gestel.
Die sokkerklub en die stigting het vir die presente betaal, asook vir die kunstenaars op die konsert, wat deur sowat 20 000 mense bygewoon is.
Volgens Mminele is verkeersbegeleiding vir die hele veldtog aangevra en sou dit daarsonder nie op 12 Desember moontlik gewees het om op een dag by al die plekke te kon uitkom nie.
Me. Tiny Mokwena, woordvoerder van Tshwane se burgemeester, me. Gwen Ramokgopa, het benadruk dat die versoek om begeleiding nie deur die burgemeesterskantoor gereël is nie, maar dat dit deur die afdeling verkeersbestuur gehanteer is.
Sy het gesê sover sy weet, moes Motsepe Sondagaand betyds by ’n ander geselligheid gewees het.
• Lede van BBP-beskermingseenhede wat die publiek sleg behandel en selfs hul lewe in gevaar stel, was die laaste tyd gereeld in die nuus.
Rapport het verlede Sondag berig oor ’n voorval waarin so ’n lid op die N1 tussen Pretoria en Johannesburg sy wapen gerig het op die Rapport-fotograaf Brendan Croft en veroorsaak het dat Croft byna ’n ongeluk gemaak het met sy motorfiets.
Me. Izaan van Coller het aan Rapport geskryf sy en haar negejarige dogtertjie het alles sien gebeur (brief hiernaas).
“Hoe verduidelik ek aan my kind dat dit ‘goeie ouens’ was wat ’n geweer op ons gerig het en nie skurke nie? Sy het drie aande nagmerries gehad en is nou bang om in haar eie kamer te slaap,” skryf Van Coller.
12-27-2008, 05:25 PM #2039
Trotse basisse nou spookdorpe
Regoor die land het blinkskoon en netjiese weermagbasisse die afgelope jare in spookdorpe verander – en miljarde rande se belastinggeld word sodoende vermors.
Dieselfde lot het talle staatsgeboue getref wat ook weens ’n gebrek aan onderhoud ten gronde gaan, sê mnr. Sakkie Blanche, ’n DA-parlementslid en die party se woordvoerder oor openbare werke.
Blanche voer al jare lank ’n stryd oor die erg vervalle Marievale-weermagbasis by Nigel waar net enkele van die meer as 300 huise nog bewoon word.
Boonop is dié inwoners almal onwettig daar en hulle betaal nie ’n sent huurgeld nie. Die huise is in so ’n haglike toestand dat die enigste oplossing straks is om die stootskrapers in te stuur en alles met die aarde gelyk te maak.
Marievale is nie die enigste weermagbasis wat tans minder as ’n skadu van vroeër is nie. Die Arton Villa-basis by Musina in Limpopo lyk nog erger as Marievale, sê Blanche. Dis destyds hoofsaaklik deur voetsoldate beman en was “ ’n pragplek; ’n toonbeeld van hoe ’n weermagbasis behoort te lyk”.
Vandag, sê Blanche, is net bouvalle oor.
Hy sê die omstrede SAW-basis by Pomfret in Noordwes én die voormalige opleidingskollege vir vroue by George is nog voorbeelde van hoe die Suid-Afrikaanse Nasionale Weermag sy eiendom ten gronde laat gaan het.
By Marievale sê die inwoners die staat doen geen instandhoudingswerk nie en hulle erken openlik hulle betaal nie huurgeld of vir elektrisiteit nie. Mnr. Marius van Loggerenberg sê hy en al die ander inwoners woon reeds vier jaar lank gratis. In dele van die dorpie is daar al maande nie elektrisiteit nie, sê hy.
Die onderhoud van baie staatsgeboue is selfs gebrekkiger as in die vervalle weermag-basisse, sê Blanche.
“Die staat gee nie ’n flenter om wat van sy geboue word wanneer hy plekke ontruim nie – en dikwels ook nie eens terwyl persele nog gebruik word nie.
“Geen herstel- en instandhoudingswerk word gedoen nie. Wat word van al die miljarde rande wat jaarliks aan die departement openbare werke (wat vir die instandhouding van staatsgeboue verantwoordelik is) toegeken word?”
Hy sê in Boksburg word al byna twee dekades gebaklei dat die Cinderella-gevangenis aan die gemeenskap oorgedra word. “Dis ’n reuse-gebou met groot historiese waarde. Dis só afgebreek dat net die stootskrapers iets daar kan regkry.
“Daar was deur die jare so baie voorstelle, maar die staat het botweg geweier om iets te doen – totdat dit nou te laat is.”
Hy noem vervalle ou kantore van die departement van binnelandse sake een ná die ander op.
“Maar die ergste is dat daar by byna al die leë staatsgeboue veiligheidswagte is om kamtig te verhinder dat vandale dit vernietig,” sê Blanche. “Dit kos belastingbetalers jaarliks miljoene rande, maar die wagte staan en toekyk hoe die plekke stuk vir stuk weggedra word.
“Toe ek twee jaar gelede al vrae in die parlement gevra het, is die veiligheidswagte by Arton reeds R552 301 betaal. Vir die Cinderella-gevangenis was dit toe reeds R500 000 jaarliks. Deesdae kry ek nie eens meer antwoorde op my vrae oor vervalle staatsgeboue nie.”
12-27-2008, 05:27 PM #2040
Cholera kan hele SA binne weke tref
Cholera kan binne weke ’n nasionale epidemie word, meen mnr. Leonardo Manus, bestuurder van watergehalte in die departement waterwese en bosbou.
Die aantal cholera-lyers in Limpopo het nou al tot meer as 1 000 toegeneem en na ander provinsies versprei.
Manus sê sy departement is baie bekommerd oor die verspreiding van die siekte.
Daar is veral kommer omdat die epidemie in Zimbabwe steeds buite beheer is. Die Wêreldgesondheidsorganisasie het gister gesê cholera het reeds 1 518 mense in Zimbabwe geëis en 26 500 mense toon simptome van die siekte.
Dit is moeilik om cholera te beheer omdat mense eers drie dae nadat hulle die virus opgedoen het simptome toon, sê Manus.
Op die oomblik fokus die owerheid op Gauteng, Durban en Oos-Londen waar gevalle van cholera aangemeld is.
Verskeie veldtogte is hier van stapel gestuur en voorsorgmaatreëls is reeds getref om die uitbreek van cholera te stuit.
In Gauteng is daar al 22 bevestigde gevalle van cholera en 55 mense is in verskeie hospitale in die provinsie opgeneem vir waarneming.
Vier gevalle is ook in Kwa-Zulu-Natal aangemeld.
Dié provinsie het in 2000 kwaai deurgeloop toe 177 147 mense binne twee jaar cholera gekry het en 265 mense dood is weens die siekte.
Manus sê weens al die onsekerheid moet mense geensins water drink wat nie met chloor behandel is nie.
“Kraanwater is veilig, maar bly weg van enige water wat in die natuur voorkom. Selfs ’n klein stroompie water in ’n bergreeks kan moontlik besmet wees,” sê hy.
Die departement van waterwese het intussen die watersuiwerings- en rioolaanleg by die Beitbrug-grenspos in Zimbabwe herstel en al die drinkwater hier word met chloor behandel.
Dié maatreëls is getref om te verseker dat mense toegang het tot skoon water voordat hulle die grens na Suid-Afrika oorsteek, sê Manus. Volgens hom is die deel van die Limpoporivier by Musina steeds erg besoedel met cholera.
Hy het boere wat langs die rivier woon, aangeraai om chloor in hul besproeiingstelsels te gebruik om te verseker dat hul produkte nie besmet word nie.
Me. Annetjie Moolman van die Waternavorsingskommissie sê mense moet die nodige higiëniese en sanitêre maatreëls tref om die siekte te vermy.